**Ministru kabineta noteikumu projekta „Grozījumi Ministru kabineta 2009.gada 10.novembra noteikumos Nr.1312 „Noteikumi par darbību ierobežojumiem aizsargjoslās ap valsts aizsardzības objektiem”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts izstrādāts, pamatojoties uz Aizsardzības ministrijas un Nacionālo bruņoto spēku iniciatīvu, lai ierobežotu iespēju gūt informāciju par valsts aizsardzības objektiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Aizsargjoslu likuma 1.panta 1.punktam aizsargjoslu uzdevums aizsargāt objektus no nevēlamās ārējās iedarbības, nodrošināt to ekspluatāciju un drošību vai pasargāt vidi un cilvēku no kāda objekta kaitīgās ietekmes. Pašreiz Ministru kabineta 2009.gada 10.novembra noteikumi Nr.1312 „Noteikumi par darbību ierobežojumiem aizsargjoslās ap valsts aizsardzības objektiem” (turpmāk – noteikumi) aizsargjoslās ap valsts aizsardzības objektiem aizliedz bez saskaņošanas ar Valsts aizsardzības objekta valdītāju ierīkot spēļu laukumus un atpūtas zonas, celt teltis un kurt ugunskurus, rīkot publiskus pasākumus (sapulces, gājienus un piketus), turēt dzīvniekus un nokraut materiālus, novietot mehāniskos transportlīdzekļus un traktortehniku vai citu tehniku, kas netiek izmantota valsts aizsardzības objektā izvietoto valsts pārvaldes institūciju funkciju nodrošināšanai. Noteikumos ietvertās prasības nav pietiekamas, lai aizsargātu informāciju par Aizsardzības ministrijas un Iekšlietu ministrijas valdījumā esošo objektu materiāli tehnisko nodrošinājumu, drošības pasākumiem un citu informāciju, proti, šobrīd noteikumos ietvertās prasības nav pietiekamas, lai savlaicīgi novērstu objekta apdraudējumu vai šāda apdraudējuma plānošanu. Tādēļ noteikumus nepieciešams papildināt ar normu, kas liedz bez saskaņojuma ar objekta valdītāju fotografēt un filmēt valsts aizsardzības objektu vai citādā veidā iegūt informāciju par to.Valsts aizsardzības objekta tiesiskā valdītāja saskaņojums filmēšanas veikšanai, fotografēšanai vai informācijas iegūšanai citādā veidā par objektu valsts aizsardzības objekta aizsargjoslā nepieciešams, lai nodrošinātu informācijas aizsardzību par valsts aizsardzības objekta teritorijā notiekošo apmācību vai vingrinājumu saturu, materiāli tehnisko nodrošinājumu, personālu vai realizētajiem apsardzes pasākumiem, kuri saskaņā ar likumu “Par valsts noslēpumu” ir valsts noslēpumu saturoša informācija vai saskaņā ar Informācijas atklātības likumu ir informācija dienesta vajadzībām. Normatīvajos aktos noteikto būvniecības normatīvu, realizējamo būvniecības risinājumu izmaksu vai apvidus īpatnību dēļ grozījumu noteikumu 2.¹punktā uzskaitītajos valsts aizsardzības objektos bez filmēšanas, fotografēšanas vai cita veida informācijas iegūšanas ierobežojuma nav iespējams pastāvīgi nodrošināt atbilstošus informācijas aizsardzības pasākumus. Savukārt pēc atbilstoša saskaņojuma pieprasījuma saņemšanas par filmēšanu, fotografēšanu vai informācijas iegūšanu citādā veidā , objekta tiesiskais valdītājs varēs veikt īslaicīgus papildus drošības pasākumus, piemēram, apmācību vingrinājumu pārcelšanu citā laikā vai vietā, materiāli tehnisko līdzekļu novietošanu citā objekta daļā avi aizklāšanu un nodrošināt, ka informācijas ieguvēja rīcībā nenonāk militāra rakstura valsts noslēpumu saturoša informācija vai informācija dienesta vajadzībām. Citos Aizsardzības ministrijas valdījumā esošajos valsts aizsardzības objektos informācijas aizsardzību ir iespējams nodrošināt bez papildus ierobežojumiem veikt filmēšanu, fotografēšanu vai informācijas dokumentēšanu citādā veidā par valsts aizsardzības objektu.Ar vārdiem “citādā veidā dokumentēt valsts aizsardzības objektu” saprot, piemēram, aizsardzības objekta nožogojuma un teritorijā esošo ēku skiču veidošanu, to izmēru un citu parametru pierakstīšanu, piezīmju veikšanu par materiāli tehnisko līdzekļu atrašanos objekta teritorijā, kā arī personu vai transportlīdzekļu pārvietošanos objekta teritorijā vai objekta aizsargjoslā. Filmēšanas un fotografēšanas saskaņojuma papildināšana ar vārdiem “citādā veidā dokumentēt valsts aizsardzības objektu” palīdzēs objekta apsardzei noskaidrot personas ilgstošas uzturēšanas iemeslus valsts aizsardzības objekta aizsargjoslā gadījumos, ja persona neveic atklātu fotografēšanu vai filmēšanu.Fiziskās drošības prasību ievērošana atbilstoši militārajiem standartiem ir būtiska ne tikai lidojumu nodrošināšanai, bet arī specializētā aprīkojuma uzglabāšanai un aeronavigācijas aprīkojuma darbībai. Ievērojot ierobežoto Nacionālo bruņoto spēku Aviācijas bāzes teritoriju, daļa jauno infrastruktūras objektu tiek izvietota tuvu bāzes teritorijas ārējai malai, kā arī tās pieguļošajā teritorijā (slēdzot vienošanos ar attiecīgo pašvaldību). Lai nodrošinātu Nacionālo bruņoto spēku Aviācijas bāzes attiecīgo objektu efektīvu un drošu ekspluatāciju un attīstības iespējas, neradot papildus fiziskus šķēršļus objektā izvietoto sakaru, navigācijas, novērošanas un citu iekārtu darbībai, projekts paredz aizliegumu audzēt kokus bez saskaņojuma saņemšanas no objekta valdītāja aizsargjoslā ap Nacionālo bruņoto spēku Aviācijas bāzi. Ar koku audzēšanu tiek saprasta gan mērķtiecīga koku sēšana, stādīšana, audzēšana, gan koku saglabāšana, kas iesējās un aug bez cilvēka līdzdalības.Projekts satur atsauces uz Ministru kabineta 2006.gada 27.jūnija noteikumu Nr.508 “Noteikumi par aizsargjoslās ap valsts aizsardzības objektiem un šo aizsargjoslu platumu” punktiem, kuri stāsies spēkā vienlaikus ar šo Ministru kabineta noteikumu projektu. Tādēļ projektā norādīts tā spēkā stāšanās datums – 2017.gada 1.jūlijs. |
| 3. | Projekta izstrādē iesaistītās institūcijas | Nacionālie bruņotie spēki, Aizsardzības ministrija, Iekšlietu ministrija |
| 4. | Cita informācija | Noteikumu projektā paredzēto pasākumu īstenošana tiks nodrošināta Nacionālajiem bruņotajiem spēkiem un Militārajam izlūkošanas dienestam piešķirto valsts budžeta līdzekļu ietvaros. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības locekļi, kas vēlēsies gūt informāciju par Aizsardzības ministrijas valdījumā esošajiem objektiem, Nacionālo bruņoto spēku profesionālā dienesta karavīri  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Projekts stāsies spēkā vienlaikus ar grozījumiem Ministru kabineta 2006.gada 27.jūnija noteikumos Nr.508 “Noteikumi par aizsargjoslās ap valsts aizsardzības objektiem un šo aizsargjoslu platumu” |
| 2. | Atbildīgā institūcija | Aizsardzības ministrija |
| 3. | Cita informācija | Nav. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Ministru kabineta noteikumu projekts un tā sākotnējās ietekmes novērtējuma ziņojums (anotācija) tika publicēti tīmekļa vietnē [www.mod.gov.lv](http://www.mod.gov.lv) sadaļā „Sabiedrības līdzdalība”. |
| 2. | Sabiedrības līdzdalība projekta izstrādē | Sabiedrības līdzdalība Ministru kabineta noteikumu projekta izstrādē tika nodrošināta, ievietojot Ministru kabineta noteikumu projektu un tā sākotnējās ietekmes novērtējuma ziņojumu (anotāciju) 28.09.2016. un pēc projekta un anotācijas papildinājumiem atkārtoti 15.02.2017. un 15.05.2017. tīmekļa vietnē [www.mod.gov.lv](http://www.mod.gov.lv) un aicinot sabiedrības pārstāvjus rakstiski sniegt viedokli par Ministru kabineta noteikumu projektu tā izstrādes un saskaņošanas stadijā – nosūtot elektroniski uz e-pastu: Vita.Upeniece@mod.gov.lv |
| 3. | Sabiedrības līdzdalības rezultāti | Priekšlikumi noteiktajā laika periodā netika sniegti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki un Militārās izlūkošanas un drošības dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neradīs būtisku ietekmi uz pārvaldes funkcijām un neietekmēs institucionālo struktūru.Jaunu institūciju izveide vai esošo institūciju reorganizācija nav nepieciešama. |
| 3. | Cita informācija | Nav. |

*Anotācijas III. un V. sadaļa – projekts šīs jomas neskar.*

Aizsardzības ministrs R.Bergmanis

Vīza: valsts sekretārs J.Garisons

02.06.2017. 16:38

1025

Vita Upeniece

Vita.Upeniece@mod.gov.lv; 67335077